Aby to bolo možné, členské štáty by sa mali dohodnúť na sprístupnení záruk, ktoré doplnia rezervy vyčlenené na tento účel v príslušnom podfonde spoločného rezervného fondu Únie. Spolu s grantovou podporou z rozpočtu EÚ na dotovanie úhrady príslušných úrokov tak Ukrajina získa dobre koordinovanú a veľmi výhodnú podporu.

Komisia v tejto súvislosti plánuje navrhnúť, aby sa Ukrajine v roku 2022 poskytla nová výnimočná makrofinančná pomoc vo forme úverov do výšky 9 miliárd EUR, ktorú doplní podpora od ďalších bilaterálnych a multilaterálnych medzinárodných partnerov vrátane formátu G7. Táto pomoc by sa vyplácala v tranžiach, ktoré by mali vďaka záruke z rozpočtu EÚ dlhú dobu splatnosti a výhodné úrokové sadzby.

Na podpore Ukrajiny EÚ pred vojnou a počas nej úzko spolupracovala s európskymi finančnými inštitúciami. Európska investičná banka a Európska banka pre obnovu a rozvoj od roku 2014 zmobilizovali pre Ukrajinu úvery vo výške viac ako 10 miliárd EUR. Európska investičná banka vyplatila v posledných týždňoch do ukrajinského rozpočtu 668 miliónov EUR. Európska únia takisto úzko spolupracuje so Svetovou bankou a Medzinárodným menovým fondom, ktoré sú od roku 2014 kľúčovými partnermi pri podpore úsilia Ukrajiny.

Celková obnova Ukrajiny si bude vyžadovať všestrannú podporu na rekonštrukciu vojnou poškodenej krajiny, aby sa vytvorili základy slobodnej a prosperujúcej spoločnosti, ktorá je zakotvená v európskych hodnotách, dobre integrovaná do európskeho a svetového hospodárstva a môže smerovať do EÚ.

Obnova si bude vyžadovať, aby Ukrajina za toto úsilie prebrala zodpovednosť, aby úzko spolupracovala a koordinovala postup s podporujúcimi krajinami a organizáciami a aby budovala strategické partnerstvo s Úniou. Zároveň si bude vyžadovať mobilizáciu zdrojov na regionálnej aj miestnej úrovni. Obnovu obohatí a urýchli partnerská spolupráca a družobné programy medzi mestami a regiónmi v Európskej únii a na Ukrajine.

Už dnes možno uvažovať o štyroch hlavných pilieroch obnovy:

·rekonštrukcia krajiny, najmä infraštruktúry, zdravotníckych služieb, bývania a škôl, ako aj digitálnej a energetickej odolnosti v súlade s najnovšími európskymi politikami a normami,

·pokračovanie v modernizácii štátu a jeho inštitúcií s cieľom zabezpečiť dobrú správu vecí verejných a dodržiavanie zásad právneho štátu, ktoré napomôže podpora administratívnych kapacít a technická pomoc aj na regionálnej a miestnej úrovni,

·vykonávanie štrukturálneho a regulačného programu s cieľom prehĺbiť hospodársku a spoločenskú integráciu Ukrajiny a jej obyvateľov s EÚ v zmysle jej smerovania do EÚ,

·podpora oživenia ukrajinského hospodárstva a spoločnosti presadzovaním udržateľnej a inkluzívnej hospodárskej konkurencieschopnosti, udržateľného obchodu a rozvoja súkromného sektora, ako aj napomáhaním zelenej a digitálnej transformácie krajiny.

Aby bolo úsilie o obnovu úspešné, bude musieť byť pevne naviazané na širokú reformnú agendu. Ukrajina dosiahla v reformách v priebehu rokov významný pokrok. Keď sa úsilie o obnovu rozbehne na plné obrátky, bude dôležité tieto reformy skonsolidovať a zrýchliť. Obnova by mala byť v súlade s európskou zelenou a digitálnou agendou; mala by posilniť odolnosť a riadiť sa základnými zásadami právneho štátu vrátane zásad boja proti korupcii, súdnictva, verejnej správy a dobrej správy vecí verejných.

Vzhľadom na rozsah doterajších vojnových škôd sa očakáva, že obnova si vyžiada značné financie a môže trvať viac ako desaťročie. Komisia v úzkej spolupráci s Ukrajinou, medzinárodnými partnermi a medzinárodnými finančnými inštitúciami posúdi potreby obnovy a bude hľadať spôsoby, ako ich čo najlepšie splniť.

Obnova pod vedením Ukrajiny ako súčasť jej smerovania do EÚ

Rámcom pre úsilie o obnovu by mal byť strategický plán obnovy na vysokej úrovni (ďalej len „RebuildUkraine“), za ktorý prevezmú plnú zodpovednosť ukrajinské orgány a ktorý podporí Únia a ďalší medzinárodní partneri. V pláne RebuildUkraine by sa určili kľúčové reformy a investície potrebné na vybudovanie prosperujúcej a udržateľnej budúcnosti Ukrajiny.

Ukrajinská vláda jasne vyjadrila svoje želanie, aby plán obnovy Ukrajiny bol súčasťou strategického partnerstva s Európskou úniou. To je odrazom úzkych politických a hospodárskych vzťahov založených na dohode o pridružení a ňou vytvorenej prehĺbenej a komplexnej zóne voľného obchodu, ako aj nedávnej žiadosti Ukrajiny o členstvo v EÚ. Aby obnova a zosúladenie s acquis EÚ prebehli úspešne, budú musieť byť pevne previazané s rozsiahlou reformnou agendou.

Platforma pre obnovu Ukrajiny

Ukrajinské orgány by mali viesť úsilie o obnovu v pevnom partnerstve s Európskou úniou a ďalšími kľúčovými partnermi, ako sú krajiny G7, G20 a ďalšie tretie krajiny, ako aj medzinárodné finančné inštitúcie a organizácie.

Pod spoločným vedením Komisie zastupujúcej Európsku úniu a ukrajinskej vlády vznikne medzinárodná koordinačná „platforma pre obnovu Ukrajiny“. Táto platforma by mala spájať podporujúcich partnerov a organizácie vrátane členských štátov EÚ, iných bilaterálnych a multilaterálnych partnerov a medzinárodných finančných inštitúcií. Ukrajinský parlament a Európsky parlament by sa na nej zúčastňovali ako pozorovatelia. Jej úlohou by tak bolo pôsobiť ako zastrešujúci, jednotný vstupný bod pre všetky opatrenia zamerané na obnovu Ukrajiny.

Zatiaľ čo zodpovednosť za tento plán obnovy by mala niesť Ukrajina, platforma by mala byť strategickým riadiacim orgánom, ktorý schvaľuje strategický plán RebuildUkraine na vysokej úrovni a zabezpečuje, aby bola poskytnutá podpora v súlade s plánom. Na základe tohto plánu by platforma určila prioritné oblasti vybrané na financovanie a konkrétne projekty, ktorými sa tieto priority vykonajú, finančné zdroje by koordinovala s miestom určenia, aby sa optimalizovalo ich využívanie, a to vrátane rozpočtovej podpory ukrajinskému štátu, investičnej podpory, záruk za investície súkromného sektora, cielenia konkrétnych sektorov a monitorovania pokroku pri vykonávaní plánu. Aby mohla Ukrajina riadne vypracovať a uskutočniť plán obnovy RebuildUkraine, mala by sa jej poskytnúť podpora na posilnenie administratívnych kapacít a technická pomoc.

Platforma by mala pod jednou strechou spájať podporu EÚ s ďalšími iniciatívami ostatných partnerov, akou je napríklad zverenecký fond Svetovej banky alebo účet spravovaný Medzinárodným menovým fondom. Tým sa zabezpečí bezproblémová deľba práce medzi rôznymi partnermi, zabráni sa duplicite a podporia sa synergie vrátane spoločného spolufinancovania konkrétnych projektov.

Podpora zo strany Únie

Únia je pripravená významne sa podieľať na celkovom úsilí medzinárodného spoločenstva o obnovu Ukrajiny. K obnove Ukrajiny by mala EÚ zaujať spoločný prístup, čo by bolo v záujme členských štátov aj Ukrajiny a pomohlo by vytvoriť podmienky pre slobodnú, demokratickú, prosperujúcu a udržateľnú Ukrajinu ako súčasť európskej rodiny. Navyše finančné mechanizmy EÚ poskytujú najlepšie záruky riadneho využívania finančných prostriedkov.